মহিলাদের বিশ্বকাপ থেকেই ভারতের মহিলা দলের অধিনায়ক মিতালি রাজ সকলের নজরে রয়েছেন। কখনও পারফরম্যান্সের কারণে, কখনও আবার মাঠের বাইরের ঘটনাকে কেন্দ্র করে শিরোনামে এসেছেন মিতালি। তবে এবার ভারত অধিনায়ক নয়া বিতর্কে জড়ালেন। খোলামেলা পোশাক পরে টুইটারে ছবি পোস্ট করার জন্য ভক্তদের কটাক্ষ ও পরামর্শ দুই-ই হজম করতে হল তাঁকে। 

সম্প্রতি বন্ধুদের সঙ্গে তোলা একটি গ্রুপ ফোটো টুইটারে শেয়ার করেছিলেন ভারতীয় ক্রিকেটার। সেই ছবিতেই মিতালির পরে থাকা পোশাক নিয়ে প্রশ্ন তোলেন ভক্তরা। এক ভক্ত লেখেন, ‘‘আপনি এটা ডিলিট করে ফেলুন। আপনাকে কত মানুষ নিজেদের আদর্শ মানে, কিন্তু আপনার এই ড্রেসিং সেন্স ওদের নিরাশ করবে।’’ অন্য এক ভক্ত মিতালির ছবিতে রিটুইট করেন, ‘‘এই ধরনের ছবি আশা করা যায় না।’’ 


এই বিষয়ে অন্যান্য খবর

মিতালির কাছে ক্ষমা চাইলেন শাহরুখ, কী করেছিলেন ‘কিং খান’
সিন্ধুর বেতন নিয়ে কৌতূহলের মধ্যেই মিতালি পাচ্ছেন বাড়ি-গাড়ি


 
প্রসঙ্গত, কয়েকদিন আগেই একটি ক্রিকেট অ্যাকাডেমির উদ্বোধনে গিয়ে এক ভক্তের কটাক্ষ হজম করতে হয়েছিল মিতালিকে। ভারতের মহিলা দলের অধিনায়কের পরনের জামা ঘামে ভিজে গিয়েছিল। সেই ভিজে জামা দেখেই অশালীন কটাক্ষ করেছিলেন সংশ্লিষ্ট ভক্ত। সেটার অবশ্য পাল্টা জবাবও দিয়েছিলেন তিনি। তবে নয়া পোশাক বিতর্ক নিয়ে এখনও পর্যন্ত মুখ খোলেননি মিতালি।